En 56-årig mand fra Aaborg indtager efter planen anklagebænken i Retten i Aalborg onsdag i en noget usædvanlig sag. Her vil han nemlig blive tiltalt for, sammen med en kørelærer, at have fusket med teoriundervisningen af en række køreskoleelever. Politiet mener, at den 56-årige underviste elever i teori – uden at være kørelærer. 10 elever fik falsk undervisning Ifølge anklageskriftet stod snyderiet på i en periode fra november 2018 og et år frem, og det vedrørte i alt 10 elever i kørelærerens skole. Eleverne blev undervist i kørelærerens lokaler i Himmerland, men problemet var, at det ikke var kørelæreren selv, men den 56-årige mand, som stod for undervisningen. Udover at det er i strid med reglerne, så blev der ifølge politiet også fusket med erklæringer om det. Det fremgår af anklageskriftet, at der i elevernes lektionsplaner var afgivet erklæring om, at undervisningen blev foretaget af kørelæreren. Det samme gjorde sig gældende med nogle af eleverne, hvor det i ansøgninger om kørekort til kommunen også blev angivet, at undervisningen blev varetaget af kørelæreren. Politiet mener, at det ikke var tilfældet, men at det i stedet var den 56-årige aalborgenser, der stod for det, selv om han ikke er uddannet kørelærer. Kørelæreren selv er også i politiets søgelys, men det fremgår af anklageskriftet, at kørelærerens sag behandles særskilt. Det fremgår ikke, hvordan den 56-årige mand forholder sig til anklagerne.

Referat:
En række køreskoleelever i Himmerland er blevet undervist i teori af en mand, der ikke har været uddannet kørelærer. Manden er sammen med en kørelærer tiltalt for at fuske med undervisningen.